Vita Mahometi (Uncastiello)

:*Iste articlo ye sobre un manuscrito latino sobre la vida de Mahoma que se conserva en Uncastiello; ta atros usos, se veiga *'Vita Mahometi***.
***Vita Mahometi**' ye una breu biografía sobre la vida de Mahoma redactada en latín y que se reculle en un unico manuscrito conservau como "códiz 10" en l'archivo parroquial d'a ilesia de Santa María d'Uncastiello, en a comarca de Cinco Villas d'Aragón. Ye una obra redactada en 1221 u 1222 en bel puesto d'a redolada u d'o norte d'Aragón por un autor desconoixiu que no amanixe en o manuscrito pero fácil que l'autor sía lo mesmo que lo d'a obra d'o códiz anterior, *[[Tractatus contra Iudaeos]]*, que diz estar un chudieu convertiu a lo cristianismo y baptizau con o nombre de Pero.

Se tracta d'un códiz explicitament cristiano que presenta a Mahoma como un falso profeta motivau nomás que por a suya luxuria de tipo sexual y por o suyo deseyo de poder politico. O proposito declarau de l'autor d'o texto ye de correchir o malentendiu que afirmaba que Mahoma yera cristiano, encara que ciertament heba recibiu l'aduya mesmo de cristianos que de creyents d'o chudaísmo. En ixe sentiu, ista obra puet clasificar-se como "antihachiografica", encara que amuestra unas caracteristicas en o suyo texto muito menos polemicas que muitas atras obras "antihachograficas" sobre Mahoma redactadas en epoca medieval..

O texto d'o manuscrito tien una extensión de nomás que 119 linias y puet dividir-se en seis seccions. A primera d'as ditas seccions tracta d'a vida de Mahoma en os suyos primers anyos dica plegar en a Echira, la suya fuyida dende A Meca enta Medina. A segunda parte ye adedicada a la suya luxuria, indicando que ´la primera muller de Mahoma estió Khadija bint Khuwaylid pero que dimpués se casó con atras deciséis mullers, estanso amás a zaguera d'ellas robada a un atro hombre. A tercera parte d'o texto ye adedicada a explicar as oríchens d'a suya doctrina y las suyas primeras pedricas. A cuatrena parte, que abraca alto u baixo la metat d'a extensión d'o texto total, ye un relato d'os suyos falsos miraglos y d'a suya mi'raj u ascensión en os cielos, estando amás a mas antiga mención d'o mi'raj en una biografía sobre Mahoma en Europa Occidental, tractando-se en o texto como lo suyo cuatreno miraglo. Ye posible que lo relato s'haiga obteniu d'o *[[Kitab al-wadih bi-l-haqq]]*, una obra d'a literatura copto-arabe d'a cual consta que existiban en ixas envueltas copias disponibles en versión en latín en a peninsula Iberica. A conversación entre Mahoma y Dios, en a cual s'amuestran as ensenyanzas centrals de l'islam, ye la pieza central d'a obra. Tanimientres, a obra no menciona ni la ìsra ni la visita de Mahoma a l'infierno. As dos parts finals d'a *Vita Mahometi* son una descripción d'a muerte de Mahoma por malautía y d'as suyas ensenyanzas sobre Chesús, santa María y los apóstols.

O texto latino d'a *Vita Mahometi* ha estau publicau tres vegadas.

## Referencias

## Bibliografía
* Thomas E. Burman: *Religious Polemic and the Intellectual History of the Mozarabs, c. 1050–1250*, Brill, 1994.
* Michelina Di Cesare: *The Pseudo-historical Image of the Prophet Muhammad in Medieval Latin Literature: A Repertory*, De Gruyter, 2012.
* Ana Echevarría: *Eschatology or Biography? Alfonso X, Muhammad's Ladder and a Jewish Go-Between*, en Leyla Rouhi y Cynthia Robinson (eds.): *Under the Influence: Questioning the Comparative in Medieval Castile*, Brill, p.&nbsp;133-152.
* Manuel Serrano y Sanz: *Vida de Mahoma según un códice latino de mediados del siglo XIII*, en *Erudición ibero-ultramarina*, num.2, 1931, p.&nbsp;365-395.
* Vitalino Valcárcel Martínez: *"La «Vita Mahometi» del códice 10 de Uncastillo (s. XIII): estudio y edición*, en Maurilio Pérez González (ed.): *Actas del III Congreso Hispánico de Latín Medieval: León, 26–29 de septiembre de 2001*, vol.1, Universidat de Leyón, 2002, p.&nbsp;211-245.
* Vitalino Valcárcel Martínez: *"Vita Mahometi"*, en David Thomas y Alex Mallett (eds.): *Christian–Muslim Relations: A Bibliographical History*, vol. 4 (1200-1350), Brill, 2012, p.&nbsp;207-211.